Omistajaohjauksesta vastaava ministeri Sirpa Paatero (sd) jätti ministerin tehtävänsä perjantaina.

Rinne tiedotti perjantaina asioista.

Iltalehti kertoi Paateron erosta jo selvästi ennen pääministeri Antti Rinteen (sd) tiedotustilaisuutta. Hallituslähteiden mukaan Paateron ero kytkeytyy siihen, että hän on menettänyt pääministeri Antti Rinteen (sd) luottamuksen sen jälkeen, kun valtionyhtiö Posti julkisti perjantaina aamulla tiedot yhtiön ja omistajaohjausministeri Paateron välisestä työskentelystä kesäkuun, heinäkuun ja elokuun aikana.

Rinne kertoikin omassa tiedotustilaisuudessaan, että hänen arvionsa Paateron toiminnasta oli, ettei Paatero ollut riittävän tiukasti pitänyt huolta valtio-omistajan tahtotilasta eli siitä, että työehtohalpuutuksiin ei suostuta.

Paatero on joutunut myrskyn silmään Postin tapahtumien takia. Perjantaina Postin hallitus antoi asiassa omaa selvitystään ja näyttää siltä, että Paatero on ollut selvästi enemmän tietoinen Postin päätöksistä kuin on annettu ymmärtää.

Valtionyhtiö Posti on julkaissut verkkosivuillaan tiedotteen, jossa Postin hallituksen puheenjohtaja Markku Pohjola kertoo näkemyksensä siitä, mitä elokuussa tapahtui.

Yrityksen julkaisema tiedote on suomalaisessa taloushistoriassa poikkeuksellinen.

Mikäli Postin julkaisemat tiedot pitävät paikkansa, omistajaohjauksesta vastaavan ministerin Sirpa Paateron toiminta asettuu erikoiseen valoon.

”Posti Group Oyj:n hallituksen puheenjohtaja Markku Pohjola sanoo, että Postin suunnitelmilla ja pakettilajittelun liikkeenluovutuksella Posti Palvelut Oy:hyn on ollut omistajaohjauksen tuki. Pohjolan mukaan Postille ei missään vaiheessa valmistelun aikana ole esitetty suullisesti eikä kirjallisesti, että omistaja vastustaisi sitä”, Posti kirjoittaa tiedotteen alussa.

Tiedotteen julkaisun jälkeen oli selvää, että jompikumpi – pääministeri Rinne tai valtionyhtiö – ei ollut kertonut totta.

Ministeri Sirpa Paateron ministerikausi saattaa päättyä jo perjantaina. IL

Rinne puolusti torstaina eduskunnan täysistunnossa omistajaohjauksesta vastaavaa ministeriä Paateroa. Rinne sanoi, että Paatero olisi yksiselitteisesti kertonut Postin johdolle, että liikkeenluovutusta ei olisi saanut tehdä.

– Postin hallituksen kokousmatkan jälkeen — 10.—18. päivä San Franciscoon, Postin hallitus oli tehnyt tuolla matkalla päätöksiä henkilöstöpolitiikkaan liittyen — hallitus esitteli 21.8. omistajaohjausministeri Paaterolle päätöksiään, joittenka mukaan Postin hallitus oli päättänyt, että 8 100 ihmistä siirretään 1.11. liikkeenluovutuksen perusteella toiseen yritykseen ja että 700 Postin pakettilajittelijaa siirretään toiseen sopimukseen 1.11.2019. Ministeri Paatero on todennut, että tämä ei hallitukselle käy, omistajalle ei käy, ja tuon keskustelun jälkeen Posti muutti tilannetta 28. päivä [elokuuta], 700 ihmistä siirrettiin, ja se oli vastoin omistajan selkeätä tahtotilaa, Rinne sanoi torstaina.

Hallitus pysyy koossa

Perjantaina aamulla julkaistussa Postin tiedotteessa kerrottiin tapahtumista eri tavalla. Hallituslähteiden mukaan pääministerille selvisi silloin, että Paatero oli antanut hänelle eräiltä osin väärän kuvan tapahtumista.

Paateron eroasiaa on käyty läpi kaikissa hallituspuolueissa. Sitä pidettiin vallitsevissa olosuhteissa ainoana mahdollisena ratkaisuna.

Kaikki viisi puoluetta haluavat IL:n tietojen mukaan pitää nykyisen hallituspohjan koossa. Rinteelle päätös Paateron erottamisesta on raskas, sillä kotkalainen Paatero on ollut SDP:n sisällä Rinteen uskollinen tukija.

Seuraavat Postin perjantaina julkaisemat tiedot johtivat ministeri Paateron eroon.

”Postin hallituksen puheenjohtajan ensisijainen keskustelukumppani on omistajaohjauksen virkamiehet. Tästä liikkeenluovutusasiasta on kuitenkin keskusteltu myös suoraan ministeri Paateron ja hänen avustajiensa kanssa. Posti esitteli ministeri Paaterolle ensi kerran liikkeenluovutussuunnitelmia ja taustaperusteluita 7.6.2019. Ministerin avustajien kanssa asiaa käytiin läpi tarkasti 8.8.2019 ja itse ministeriä informoitiin myös 10.8.2019 ennen yhtiön hallituksen 11.-14.8.2019 kokousta, jossa päätökset tehtiin, ja tietyistä yksityiskohdista keskusteltiin puhelimitse kokouspäivien aikana. Lisäksi käytännön yksityiskohdat aikatauluineen ja julkistussuunnitelmineen esiteltiin ministerille 21.8.2019. Posti tiedotti pakettilajittelun muutoksista 29.8.2019 ministerin avustajien kanssa sovitun mukaisesti”, Posti kertoo.

Rinteeltä kovat syytökset

Tiedotustilaisuudessaan pääministeri Rinne hyökkäsi vahvasti Postin toimintaa vastaan. Rinne toisti kantansa, jonka mukaan Posti on hänen mukaansa toiminut vastoin valtio-omistajan tahtoa.

– Se on täysin selvä, Rinne sanoi.

Kiista kilpistyy siihen, informoiko Posti asianmukaisesti valtio-omistajaa siitä, että se oli siirtämässä työntekijöitään toisen työehtosopimuksen alle jo 1. syyskuuta.

–Vaikuttaa siltä, että Posti on yrittänyt häivyttää tuon päivämäärän julkisesta keskustelusta, Rinne sanoi tiedotustilaisuudessa.

Postin hallituksen perjantaina julkaisemien tietojen mukaan Posti katsoo pitäneensä niin omistajaohjausyksikön kuin ministerinkin hyvin informoituna muutoksista. Joka tapauksessa Rinteen mukaan Postin hallituksen asemaa arvioidaan uudelleen myöhemmin. Se tarkoittanee Postin hallituksen vaihtamista.